FI Euroopan unionin virallinen lehti L 215/4

KOMISSION ASETUS (EU) 2016/1355,

annettu 9 päivänä elokuuta 2016,

Euroopan parlamentin ja neuvoston asetuksen (EY) N:o 396/2005 liitteen II muuttamisesta tiaklopridin osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan

sekä katsoo seuraavaa:

(1) Tiaklopridin jäämien enimmäismäärät vahvistettiin asetuksen (EY) N:o 396/2005 liitteessä II.

(2) Tiaklopridi-tehoainetta sisältävän kasvinsuojeluaineen käyttöä rapsinsiemeniin koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevan jäämien enimmäismäärän muuttamiseksi hunajan ja muiden mehiläistuotteiden osalta.

(3) Asetuksen (EY) N:o 396/2005 8 artiklan mukaisesti asianomainen jäsenvaltio arvioi kyseisen hakemuksen, ja arviointiraportti toimitettiin komissiolle.

(4) Euroopan elintarviketurvallisuusviranomainen, jäljempänä ’elintarviketurvallisuusviranomainen’, arvioi hakemuksen ja arviointiraportin, tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellun lausunnon ehdotetusta jäämien enimmäismäärästä (2). Se toimitti kyseisen lausunnon komissiolle ja jäsenvaltioille sekä asetti sen yleisesti saataville.

(5) Elintarviketurvallisuusviranomainen totesi, että kaikki toimitettavia tietoja koskevat vaatimukset täyttyivät ja että hakijan pyytämä muutos jäämän enimmäismäärään oli kuluttajien turvallisuuden kannalta hyväksyttävä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Elintarviketurvallisuusviranomainen otti huomioon aineen toksikologisia ominaisuuksia koskevat uusimmat tiedot. Kaikkien tätä ainetta mahdollisesti sisältävien elintarvikkeiden kulutuksesta johtuva elinikäinen altistuminen tälle aineelle taikka asianomaisen tuotteen suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päiväsaanti tai akuutin altistumisen viiteannos olisivat vaarassa ylittyä.

(6) Elintarviketurvallisuusviranomainen ehdotti riskinhallinnasta vastaavien tahojen tarkasteltaviksi useita hunajaa koskevia jäämien enimmäismääriä, jotka perustuivat hakijan toimittamiin kenttäkokeisiin ja unionin laajuisiin seurantatietoihin. Koska kuluttajiin kohdistuvaa riskiä ei ole, tiaklopridin jäämien enimmäismäärä hunajassa olisi asetettava tasolle 0,2 mg/kg käytettävissä olevien jäämäkokeiden perusteella. Seurantatiedot ovat samoilla linjoilla ja vahvistavat tämän tason.

(7) Elintarviketurvallisuusviranomaisen perustellun lausunnon pohjalta ja tarkasteltavana olevan asian kannalta merkitykselliset tekijät huomioon ottaen asianmukainen muutos jäämän enimmäismäärään on asetuksen (EY) N:o 396/2005 14 artiklan 2 kohdan vaatimusten mukainen.

(8) Sen vuoksi asetusta (EY) N:o 396/2005 olisi muutettava.

(9) Jotta minimoidaan mahdolliset markkinahäiriöt, joita voi aiheutua komission asetuksella (EU) 2015/1200 (3) määritysrajan tasolle vahvistetun hunajaa koskevan jäämien enimmäismäärän väliaikaisesta soveltamisesta, tämän asetuksen olisi tultava voimaan mahdollisimman pian.

(10) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liite II tämän asetuksen liitteen mukaisesti.

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 9 päivänä elokuuta 2016. Komission puolesta Puheenjohtaja Jean-Claude JUNCKER

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkosta: http://www.efsa.europa.eu:

Reasoned opinion on the modification of the existing maximum residue level for thiacloprid in honey. EFSA Journal 2016;14(3):4418 [21 s.].

(3) Komission asetus (EU) 2015/1200, annettu 22 päivänä heinäkuuta 2015, Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse amidosulfuronin, fenheksamidin, kresoksiimimetyylin, tiaklopridin ja trifloksistrobiinin jäämien enimmäismääristä tietyissä tuotteissa tai niiden pinnalla (EUVL L 195, 23.7.2015, s. 1).